ทุนสำรองประเทศเพิ่ม1,600 ล้านเหรียญสหรัฐ
ธปท.เผยทุนสำรองประเทศเพิ่ม 1,600 ล้านเหรียญสหรัฐ อยู่ที่ระดับ 1.696 แสนล้านเหรียญสหรัฐ เพิ่มตามการตีมูลค่าสกุลเงินต่างประเทศ
11 มี.ค. 2559

ธปท.เผยทุนสำรองประเทศเพิ่ม 1,600 ล้านเหรียญสหรัฐ อยู่ที่ระดับ 1.696 แสนล้านเหรียญสหรัฐ เพิ่มตามการตีมูลค่าสกุลเงินต่างประเทศ
เมื่อวันที่11มี.ค. ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ 4 มี.ค.2259 ว่า อยู่ที่ระดับ 1.696 แสนล้านเหรียญสหรัฐ หรือ ประมาณ 6.008 ล้านล้านบาท เพิ่มขึ้นจากสัปดาห์ก่อนหน้า 1,600 ล้านเหรียญสหรัฐ หรือประมาณ 5.6 หมื่นล้านบาท หากคิดอัตราแลกเปลี่ยนเปิดตลาดเช้าวันนี้ที่ระดับ 35.21 บาท/เหรียญสหรัฐ
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.1 หมื่นล้านเหรียญสหรัฐ เพิ่มขึ้นจากสัปดาห์ก่อนหน้า 800 ล้านเหรียญสหรัฐ ส่งผลให้ทุนสำรองระหว่างประเทศสุทธิอยู่ที่ระดับ 1.806 แสนล้านเหรียญสหรัฐ สูงขึ้นมาอย่างต่อเนื่องเมื่อเทียบกับช่วงสิ้นปี 2558 ที่ผ่านมาซึ่งทุนสำรองระหว่างประเทศสุทธิอยู่ที่ระดับ 1.682 แสนล้านเหรียญสหรัฐ
นักค้าเงิน ระบุว่า สาเหตุที่ทุนสำรองประเทศเพิ่มขึ้นน่าจะเป็นเพราะการตีมูลค่าสินทรัพย์ที่เป็นเงินสกุลต่างๆที่ถือในทุนสำรองประเทศเพิ่มขึ้นเป็นเงินเหรียญสหรัฐปรับเพิ่มขึ้นหลังเงินเหรียญสหรัฐมีแนวโน้มอ่อนค่าลงตามการส่งสัญญาณของธนาคารกลางสหรัฐ (เฟด) ที่ยังไม่เร่งปรับขึ้นดอกเบี้ย  และส่วนหนึ่งเพราะธุรกรรมการซื้อขายเงินตราต่างประเทศมีปริมาณเพิ่มขึ้นตามการค้าและการส่งออกที่ทยอยฟื้นตัวดีขึ้น รวมถึงอาจมีการเข้าดูแลค่าเงินบาทด้วยเข้าตามของทางการด้วยการทยอยเข้าซื้อเงินเหรียญสหรัฐเข้าเก็บในทุนสำรองบ้าง
ด้านฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันปรับขึ้น จาก 1.634 ล้านล้านบาทในสัปดาห์ก่อน เพิ่มเป็น 1.65 ล้านล้านบาทในสัปดาห์นี้ สะท้อนสภาพคล่องในระบบที่เพิ่มขึ้น